આવી રીતે ત્રણ વર્ષ સોનગઢ અને સાત માસ અમરગઢ હોસ્પિટલની સ્કૂલમાં કામગીરી માટે મૂકેલ. આવી રીતે ત્રણ વર્ષ અને સાતમાસ અપ-ડાઉનમાં વખત પસાર થયા. ત્યાર બાદ સણોસરા કે.વ.શાળામાં બદલી થઈ. ત્યાં સાતેક વર્ષ પછી, જિલ્લા નિરીક્ષક શ્રી વાસુદેવભાઈ મહેતા શાળા તપાસમાં આવેલા. તેઓશ્રીએ કેન્દ્રવર્તી શાળાની જવાબદારી સોંપેલી. એ ન્યાયે જવાબદારી વધી. સોનગઢનો અનુભવ અહીં ખૂબ કામ લાગ્યો. થોડી મુશ્કેલી પણ વધી. તેમાં સૌથી પહેલાં, બાર વિદ્યાર્થી હરિજન, એક દરબારનો દીકરો, તેર એકી સાથે વિદ્યાર્થીઓ આવ્યા અને કહે કે અમને ‘ધોરણ સાત પાસનું સર્ટિ લખી આપો.’ એવી માંગણી કરી. શાળાકીય ઉંમરવારીમાં તપાસ કરતાં ખ્યાલ આવ્યો કે આ વિદ્યાર્થીઓ તો હકીકતમાં એક-બે જ ધોરણમાં હતા. સતત ગેરહાજર રહેવાથી નામ કમી કરેલાં.